# Sosiaali- ja terveysministeriön asetus tupakkatuotteiden ja vastaavien tuotteiden sekä niiden vähittäismyyntipakkausten merkinnöistä ja muusta ulkoasusta annetun sosiaali- ja terveysministeriön asetuksen muuttamisesta

# 1 Johdanto

Tupakkalakia (549/2016) on muutettu lailla xx/2025, joka tulee voimaan pp.kk.2025. Lakiin lisättiin savuttoman nikotiinituotteen määritelmä, joka kattaa nikotiinipussit ja niitä läheisesti muistuttavat tuotteet. Nikotiinipussit täyttävät myös tupakan vastikkeen määritelmän. Lain mukaan savuttoman nikotiinituotteen ja sen vähittäismyyntipakkauksen ulkoasu yhdenmukaistetaan.

Tarkemmat säännökset tuotteiden ja niiden pakkausten ulkoasusta annetaan tupakkalain mukaan sosi-aali- ja terveysministeriön asetuksella. Tämän vuoksi tupakkatuotteiden ja vastaavien tuotteiden sekä niiden vähittäismyyntipakkausten merkinnöistä ja muusta ulkoasusta annettua sosiaali- ja terveysministeriön asetusta (591/2016) ehdotetaan muutettavaksi siten, että siinä säädettäisiin myös savuttoman nikotiinituotteen ja sen vähittäismyyntipakkauksen sallituista merkinnöistä ja muusta ulkoasusta. Lisäksi asetuksen 22 a ja 22 b §:iä ehdotetaan muutettavaksi siten, että niissä huomioitaisiin myös savuttoman nikotiinituotteet ja niiden vähittäismyyntipakkaukset. Ehdotettu sääntely vastaisi pitkälti tupakkatuotteiden ja sähkösavuketuotteiden sekä niiden vähittäismyyntipakkauksia koskevaa sääntelyä.

Savuttomien nikotiinituotteiden ja niiden vähittäismyyntipakkausten yhdenmukaistamista koskeva sääntely tulee voimaan vuoden kuluttua lain voimaantulosta eli pp.kk.2026.

# 2 Vaikutukset

Savuttomien nikotiinituotteiden vähittäismyyntipakkausten ja tuotteiden ulkoasun yhdenmukaista koskevan sääntelyn vaikutukset on arvioitu hallituksen esityksessä HE xx/2025 vp. Ehdotetun asetuksen sääntelyllä ei ole tältä osin itsenäisiä vaikutuksia.

# 3 Valmistelu

Asetusluonnoksesta järjestettiin lausuntokierros pp.1.2025—3.3.2025. Lausuntonsa antoivat …..

Lausuntojen palaute…

Lausuntopalautteen perusteella….

Asetusluonnos on ilmoitettu pp.1.2025 teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä annetun Euroopan parlamentin ja neuvoston direktiivin (EU) 2015/1535 mukaisesti Euroopan komissiolle ja EU:n jäsenvaltioille. Ilmoituksen tunnus määräysehdotuksia koskevassa tietokannassa on 2025//.

Asetusluonnoksesta on tehty kaupan teknisiä esteitä koskevan Maailman kauppajärjestön sopimuksen mukainen ilmoitus Maailman kauppajärjestölle pp.kk.2025. Ilmoituksen tunnus on …..

# 4 Säännöskohtaiset perustelut

**3 c luku***.* *Savuttoman nikotiinituotteen ja sen vähittäismyyntipakkauksen sallitut merkinnät ja muu ulkoasu*. Asetukseen ehdotetaan lisättäväksi uusi 3 c luku, jossa säädettäisiin savuttoman nikotiinituotteen ja sen vähittäismyyntipakkauksen sallituista merkinnöistä ja muusta ulkoasusta.

**19 i §.** *Savuttoman nikotiinituotteen vähittäismyyntipakkauksen sallitut merkinnät.* Tupakkalain 39 a §:n 3 momentin mukaan savuttoman nikotiinituotteen vähittäismyyntipakkauksessa saa esittää tuotteen tuotenimen ja tuoteryhmän, valmistajan tai maahantuojan toiminimen ja yhteystiedot ja tuotteen pakkauskoon, maun ja viivakoodin siten, että vähittäismyyntipakkaus ei merkinnöiltään erotu muista savuttomien nikotiinituotteiden vähittäismyyntipakkauksista eikä merkintöjen avulla edistetä tuotteen myyntiä. Sosiaali- ja terveysministeriön asetuksella voidaan 5 momentin 2 kohdan mukaan antaa tarkempia säännöksiä 3 momentissa tarkoitettujen merkintöjen kirjasinlajista ja -koosta, väristä, pinnasta, sijoittelusta ja muusta määrittelystä; sosiaali- ja terveysministeriön asetuksella voidaan myös säätää merkintöjen määrittelyn osalta poikkeuksia 3 momentissa säädetystä yhdenmukaisuuden vaatimuksesta, jos poikkeus on vähäinen eikä edistä tuotteen myyntiä

Asetukseen ehdotetaan lisättäväksi uusi 19 i §, jossa säädettäisiin tarkemmin savuttoman nikotiinituotteen vähittäismyyntipakkauksen sallituista merkinnöistä. Sääntely vastaisi voimassa olevaa tupakkatuotteiden, sähkösavukkeiden ja täyttösäiliöiden vähittäismyyntipakkauksien sallittuja merkintöjä koskevaa sääntelyä.

Pykälän 1 momentin mukaan merkinnät saisi painaa enintään kerran vähittäismyyntipakkauksen kahdelle pinnalle. Sääntelyllä pyritään siihen, että tuotteen nimeä ei toisteta pakkauksessa enempää kuin on tarpeen tuotteen tunnistamiseksi.

Merkinnät olisi painettava Helvetica-kirjasimella, joka olisi mattapintainen ja väriltään Pantone Cool Gray 2 C. Merkintöjen pistekoko saisi olla enintään 10. Pykälän 1 momentin sääntely ei kuitenkaan koskisi pakkauksen viivakoodia. Viivakoodista säädettäisiin pykälän 3 momentissa.

Pykälän 2 momentin mukaan tuotenimen saisi esittää enintään yhdellä rivillä. Mahdollisen versionimen saisi esittää enintään yhdellä rivillä heti tuotenimen alapuolella. Sääntelyllä pyritään ehkäisemään sitä, että tuotenimiä ja versionimiä pitkitetään niin, että niistä muodostuisi esimerkiksi mainoslauseita.

Tuotenimen ja mahdollisen versionimen tekstin olisi oltava samansuuntainen tupakkalain 39 a §:n 1 momentin 5 kohdassa tarkoitetun merkinnän, eli terveysvaroitusta koskevan merkinnän, kanssa. Tällä pyritään heikentämään tuotteen houkuttelevuutta ja estämään sitä, että tuotenimi ja versionimi veisivät huomion pois terveysvaroituksista.

Tuotenimeä ja mahdollista versionimeä koskevien merkintöjen olisi koostuttava pienistä kirjaimista ensimmäistä kirjainta lukuun ottamatta. Jos esimerkiksi tuotenimi koostuisi useammasta sanasta, jokaisen sanan ensimmäisen kirjaimen saisi painaa pakkaukseen isolla kirjaimella. Isoista kirjaimista ei kuitenkaan saisi muodostua mainonnallista sanaa tai iskulausetta.

Pykälän 3 momentin mukaan vähittäismyyntipakkauksen viivakoodia koskisi, mitä 19 a §:n 3 momentissa säädetään. Sen mukaan viivakoodin saisi painaa vähittäismyyntipakkaukseen vain kerran. Viivakoodin olisi oltava väriltään joko musta valkoisella taustalla taikka mattapintainen Pantone Cool Gray 2 C tai Pantone 448 C valkoisella taustalla. Viivakoodi olisi painettava vähittäismyyntipakkauksen pohjaan, takapinnalle tai sivupinnalle.

**19 j §.** *Savuttoman nikotiinituotteen vähittäismyyntipakkauksen muu ulkoasu*. Tupakkalain 39 b §:n 1 momentin mukaan savuttoman nikotiinituotteen vähittäismyyntipakkaus ei saa muodoltaan, väriltään, materiaaliltaan tai muulta ulkoasultaan erottua muista savuttomien nikotiinituotteiden vähittäismyyntipakkauksista, eikä vähittäismyyntipakkauksen ulkoasun avulla saa edistää tuotteen myyntiä. Sosiaali- ja terveysministeriön asetuksella voidaan 2 momentin mukaan antaa tarkempia säännöksiä savuttoman nikotiinituotteen vähittäismyyntipakkauksen sallitusta muodosta, väristä, materiaalista ja muusta ulkoasusta. Sosiaali- ja terveysministeriön asetuksella voidaan myös säätää vähittäismyyntipakkauksen ulkoasun osalta poikkeuksia 1 momentissa säädetystä yhdenmukaisuuden vaatimuksesta, jos poikkeus on vähäinen eikä edistä tuotteen myyntiä.

Asetukseen ehdotetaan lisättäväksi uusi 19 j §, jossa säädettäisiin tarkemmin savuttoman nikotiinituotteen vähittäismyyntipakkauksen muusta ulkoasusta.

Savuttoman nikotiinituotteen vähittäismyyntipakkauksen olisi oltava muodoltaan suora ympyrälieriö. Ehdotettu sääntely vastaisi markkinoilla olevien annosyksikköön pakattujen savuttomien nikotiinituotteiden pakkausten muotoa.

Savuttoman nikotiinituotteen vähittäismyyntipakkauksen olisi oltava väriltään Pantone 448 C ja sen sisäpinnan väriltään Pantone 448 C tai valkoinen. Sisäpinnassa ei saisi olla mitään merkintöjä, sillä tupakkalain 39 a §:ssä säädetään siitä, mitkä merkinnät ovat vähittäismyyntipakkauksessa sallittuja, ja annettavassa asetuksessa säädettäisiin siitä, mihin sallitut merkinnät saa painaa. Ehdotettu sääntely vastaisi voimassa olevaa tupakkatuotteiden, sähkösavukkeiden ja täyttösäiliöiden vähittäismyyntipakkausten väriä koskevaa sääntelyä. Kyseinen väri koetaan yleisesti luotaantyöntäväksi, ja sen avulla voidaan vähentää pakkauksen houkuttelevuutta. Myös tutkimukset tukevat tätä.

Savuttoman nikotiinituotteen vähittäismyyntipakkauksen olisi oltava materiaaliltaan sileä- ja mattapintaista muovia tai kartonkia. Asetuksessa säädetyt materiaalit vastaisivat pitkälti niitä materiaaleja, joita nykyisin markkinoilla olevien savuttomien nikotiinituotteiden vähittäismyyntipakkauksissa käytetään. Materiaalin sileä- ja mattapintaisuuden vaatimuksella pyritään ehkäisemään mainonnallisia elementtejä, kuten esimerkiksi kohokuvioita.

Savuttomat nikotiinituotteet kuuluvat Euroopan parlamentin ja neuvoston kemikaalien luokitusta, merkintöjä ja pakkaamista koskevan asetuksen 1272/2008 (jäljempänä CLP-asetus) soveltamisalaan. CLP-asetuksesta johtuu tiettyjä vaatimuksia savuttomien nikotiinituotteiden vähittäismyyntipakkauksille ja niissä on oltava CLP-asetuksen mukaiset, seoksen luokitukseen perustuvat merkinnät tuotteen vaarallisuudesta. Ehdotetulla sääntelyllä ei puututtaisi näihin merkintöihin.

Vähittäismyyntipakkauksen käärettä ja sen repäisynauhaa koskisi, mitä asetuksen 19 b §:n 4 momentissa säädetään. Kääreen olisi oltava sileä, läpinäkyvä ja väritön, eikä siinä saisi olla merkintöjä. Kääreen repäisynauhan olisi oltava sileä sekä läpinäkyvä ja väritön taikka musta. Se saisi olla enintään kolme millimetriä leveä, ja sen olisi oltava samansuuntainen pakkauksen yläreunan kanssa. Repäisynauhassa saisi olla enintään 23 millimetriä pitkä jatkuva läpinäkyvä ja väritön taikka musta viiva, jolla nauhan alkukohta merkitään. Ehdotettu sääntely vastaisi voimassa olevaa tupakkatuotteiden, sähkösavukkeiden ja täyttösäiliöiden vähittäismyyntipakkauksen käärettä koskevaa sääntelyä.

**19 k §.** *Savuttoman nikotiinituotteen merkinnät ja muu ulkoasu*. Tupakkalain 39 c §:n 1 momentin mukaan savuton nikotiinituote ei saa muodoltaan, väriltään, pinnaltaan tai muulta ulkoasultaan erottua muista saman tuoteryhmän savuttomista nikotiinituotteista eikä sen ulkoasun avulla saa edistää tuotteen myyntiä. Sosiaali- ja terveysministeriön asetuksella voidaan 2 momentin mukaan antaa tarkempia säännöksiä savuttoman nikotiinituotteen sallitusta muodosta, väristä, pinnasta ja muusta ulkoasusta. Sosiaali- ja terveysministeriön asetuksella voidaan myös säätää poikkeuksia 1 momentissa säädetystä yhdenmukaisuuden vaatimuksesta savuttoman nikotiinituotteen ulkoasun osalta, jos poikkeus on vähäinen eikä edistä tuotteen myyntiä.

Asetukseen ehdotetaan lisättäväksi uusi 19 k §, jossa säädettäisiin savuttoman nikotiinituotteen merkinnöistä ja muusta ulkoasusta. Savutonta nikotiinituotetta ei saisi värjätä. Tuotteen valkaisu olisi kuitenkin sallittua. Savuttoman nikotiinituotteen olisi oltava tasa- ja mattapintaista sekä koostumukseltaan tasaista. Tasapintaisuudella ja tasaisella koostumuksella tarkoitetaan esimerkiksi sitä, että tuotteen olisi oltava pinnaltaan tasaista ja ulkonäöltään tasarakenteista, eikä siinä saisi olla selvästi nähtävissä olevia eri kokoisia tai muotoisia rakeita tai palasia. Mattapintaisuudella puolestaan sitä, että tuote ei saisi olla kiiltävää tai sisältää mitään valoja heijastavia elementtejä.

Valmiiksi annosyksikköön pakatun savuttoman nikotiinituotteen olisi oltava muodoltaan suorakulmio. Annosyksikön materiaalin olisi oltava väriltään valkoista, eikä siinä saisi olla merkintöjä.

Ehdotettu sääntely vastaisi markkinoilla olevien annosyksikköön pakattujen savuttomien nikotiinituotteiden ulkonäköä. Ehdotetulla sääntelyllä varmistettaisiin, ettei markkinoille tulisi esimerkiksi eri värisiä tai muutoin houkuttelevia tuotteita, joiden tarkoituksena olisi edistää tuotteiden myyntiä tai viestiä kuluttajille tuotteen ominaisuuksista, kuten mausta.

**22 a §.** *Merkintöjen korostamisen kielto.* Asetuksen 22 a §:ää ehdotetaan muutettavaksi siten, että siinä huomioidaan tässä asetuksessa ehdotettu uusi 3 c luku. Ehdotetun muutoksen myötä 3 a - 3 c luvussa tarkoitettuja merkintöjä ei saisi lihavoida, kursivoida, alleviivata tai muulla tavoin korostaa. Sääntelyllä varmistettaisiin se, että yhdenmukaistamista koskevaa sääntelyä ei kierretä korostamalla pakkauksen tiettyjä merkintöjä ja tekemällä pakkauksesta siten houkuttelevampi.

**22 b §.** *Tuotetietoja koskevien merkintöjen kiinnittäminen.* Asetukseen 22 b §:ää ehdotetaan muutettavaksi siten, että siinä säädettäisiin myös savuttomien nikotiinituotteiden tuotetietoja koskevien merkintöjen kiinnittämisestä lisäämällä pykälään viittaus tupakkalain 39 a §:n 3 momenttiin. Siten myös savuttomien nikotiinituotteiden tuotetietoja koskevat merkinnät, joista säädetään tupakkalain 39 a §:n 3 momentissa, voitaisiin painamisen sijaan kiinnittää vähittäismyyntipakkauksiin sellaisilla tarroilla, joita ei voida irrottaa.

***Voimaantulo.*** Asetus tulisi voimaan pp.kk.2025, jolloin myös tuotteiden ja niiden vähittäismyyntipakkausten yhdenmukaistamista koskeva tupakkalain sääntely tulee voimaan.